
Бүген Татарстан Республикасы Президенты Рөстәм Миңнеханов Дагыстанга эш сәфәре кысаларында Кумторкалы районында урнашкан «Түбә» индустриаль паркында булды.

Парк 2015 елда булдырылган. Гомуми мәйданы –194 га. Инфраструктурасына кирәкле инженер челтәрләре һәм алга киткән логистика системасы керә. Потенциаль инвесторларга ташламалы салым шартлары тәкъдим итәләр.

Бүген «Түбә» территориясендә 10 резидент эшли. Рөстәм Миңнеханов ике төп предприятие – Каспий табаклы пыяла заводы һәм «Мараби» керамик плитка заводы эше белән танышты

Каспий табаклы пыяла заводы – «Түбә» индустриаль паркының төп резиденты. Үз сегментында Россиянең көньягындагы иң эре предприятие буларак, тәүлегенә 600 тонна югары маркалы табаклы пыяла чыгара.

Компаниянең 2017 елда уртача килере 3,7 млрд. сум тәшкил иткән. Заводта 410 кеше эшли.

«Мараби» предприятесендә Рөстәм Миңнеханов идән плиткасы һәм керамик гранит чыгару буенча җитештерү линиясен карап чыкты, проект куәте елына 2 млн. квадрат метрдан артык. Гомуми хакы 1,8 млрд. сум.

Компания вәкиле хәбәр иткәнчә, 2018 елда «Мараби» продукция күләмнәрнен икенче җитештерү линиясен ачу бәрабәренә арттырырга җыена.

Азакта Рөстәм Миңнехановка чыгарылучы керамик плитканы күрсәттеләр. Татарстан Республикасы Президенты продукциянең югары сыйфатын билгеләп үтте һәм, Татарстанда да аңа ихтыяҗ зур булачак, дип ышандырды.
Рөстәм Миңнеханов Дагыстанда «Түбә» индустриаль паркында булды